b'\n_START_ARTICLE_\nNem\xc4\x8dija med letoma 1945 in 1949\n_START_PARAGRAPH_\nPotsdamska konferenca je avgusta 1945 dolo\xc4\x8dila, da se ozemlje premagane Nem\xc4\x8dije razdeli na \xc5\xa1tiri cone pod okupacijo zmagovalcev, to je Sovjetske zveze, ZDA, Zdru\xc5\xbeenega Kraljestva in Francije. Predvideno je bilo, da bo okupacija trajala samo do podpisa formalne mirovne pogodbe, do \xc4\x8desar je pa pri\xc5\xa1lo \xc5\xa1ele leta 1990._NEWLINE_Sovjetska zveza je dobila v upravo pokrajino vzhodno od linije Odra-Nisa, kar je prakti\xc4\x8dno pove\xc4\x8dalo ozemlje njene zaveznice Poljske. ZDA so okupirale ju\xc5\xbene predele biv\xc5\xa1e Nem\xc4\x8dije, Zdru\xc5\xbeeno kraljestvo pa severovzhodne, medtem ko sta bila dodeljena Franciji dva teritorija na jugozahodu. Biv\xc5\xa1a prestolnica Berlin, ki se je nahajala v sovjetskem sektorju, je bila prav tako razdeljena na \xc5\xa1tiri cone; trije sektorji, ki niso bili v stiku s pripadajo\xc4\x8dimi ozemlji, so bili povezani z zahodom z letalskim koridorjem._NEWLINE_Za\xc4\x8detek hladne vojne je \xc5\xbee leta 1948 spremenil smisel Potsdamskih dogovorov. Zahodne velesile so enostransko uvedle Mar\xc5\xa1alov plan (European Recovery Program) in valutarno reformo v nem\xc5\xa1kih ozemljih pod svojo upravo, kar je direktno o\xc5\xa1kodovalo vso cono pod sovjetsko upravo in Sovjetsko zvezo samo, ki se je zaradi tega umaknila od sporazuma. \xc5\xbde naslednje leto 1949 so se \xc5\xa1tiri velesile odpovedale okupaciji v prid ustanovitve dveh novih Nem\xc4\x8dij, in sicer Zvezne republike Nem\xc4\x8dije na zahodnih ozemljih in Nem\xc5\xa1ke demokrati\xc4\x8dne republike na vzhodnih. Okupiran je ostal samo Berlin._NEWLINE_To stanje je trajalo do leta 1990, ko se je Nem\xc5\xa1ka demokrati\xc4\x8dna republika priklju\xc4\x8dila Zvezni republiki Nem\xc4\x8diji in s tem prenehala obstajati. Berlin je bil osvobojen in je spet postal nem\xc5\xa1ka prestolnica.'